DEĊIŻJONI TA’ IMPLIMENTAZZJONI TAL-KUNSILL
tas-7 ta’ Diċembru 2009
li tawtorizza lir-Repubblika tal-Latvja biex testendi l-applikazzjoni ta’ miżura ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud
(2009/1008/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra d-Direttiva 2006/112/KE (1), u b’mod partikolari l-Artikolu 395(1) tagħha,
Wara li kkunsidra l-proposta mill-Kummissjoni,
Billi:
(1)
Permezz ta’ ittra rreġistrata mas-Segretarjat Ġenerali tal-Kummissjoni fit-3 ta’ Marzu 2009, ir-Repubblika tal-Latvija (minn hawn ‘il quddiem il-Latvja) talbet awtorizzazzjoni biex tkompli tapplika miżura ta’ deroga mid-dispożizzjonijiet tad-Direttiva 2006/112/KE li jirregolaw lill-persuna responsabbli għall-ħlas tal-VAT lill-awtoritajiet tat-taxxa.
(2)
Skont l-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħrajn bit-talba li saret mil-Latvja permezz ta’ ittra datata t-22 ta’ Settembru 2009. Permezz ta’ ittra datata l-24 ta’ Settembru 2009, il-Kummissjoni nnotifikat lil-Latvja li kellha l-informazzjoni kollha li kienet tqis neċessarju biex tikkunsidra t-talba.
(3)
Is-suq tal-injam fil-Latvja huwa ddominat minn kumpaniji lokali żgħar u minn fornituri individwali. In-natura tas-suq u n-negozji involuti ġġeneraw frodi fiskali li l-awtoritajiet tat-taxxa sabuha diffiċli jikkontrollaw. Għaldaqstant, fil-liġi tal-Latvja dwar il-VAT iddaħħlet dispożizzjoni speċjali li tistipula li, fir-rigward tat-transazzjonijiet fl-injam, il-persuna responsabbli li tħallas it-taxxa hija l-persuna taxxabbli li għaliha ssir il-provvista taxxabbli ta’ merkanzija u servizzi.
(4)
Il-miżura tidderoga mill-Artikolu 193 tad-Direttiva 2006/112/KE u tistipula li, bis-sistema interna, il-persuna taxxabbli li tforni merkanzija jew servizzi hija normalment responsabbli għall-ħlas tat-taxxa.
(5)
Il-miżura ġiet awtorizzata preċedentement fl-Att tal-Adeżjoni (2), b’mod partikulari fil-Kapitolu 7, punt 1(b) tal-Anness VIII tiegħu, u permezz tad-Deċiżjoni 2006/42/KE tal-24 ta’ Jannar 2006 (3) taħt is-Sitt Direttiva 77/388/KE tas-17 ta’ Mejju 1977 fuq l-armonizzazzjoni tal-liġijiet tal-Istati Membri dwar taxxi fuq id-dħul mill-bejgħ - Sistema komuni ta’ taxxa fuq il-valur miżjud: bażi uniformi ta’ stima (4), li kienet applikabbli dak iż-żmien.
(6)
Il-Kummissjoni tifhem li s-sitwazzjoni legali u fattwali li ġġustifikat l-applikazzjoni attwali tal-miżura ta’ deroga inkwistjoni ma nbidlitx u għadha teżisti. Il-Latvja għandha għalhekk tkun awtorizzata tapplika l-miżura matul perijodu limitat ieħor.
(7)
Id-deroga mhix ser ikollha impatt negattiv fuq ir-riżorzi proprji tal-Unjoni derivati mill-VAT,
ADOTTA DIN ID-DEĊIŻJONI:
Artikolu 1
B’deroga mill-Artikolu 193 tad-Direttiva 2006/112/KE, il-Latvja hija awtorizzata li tissokta tispeċifika lir-riċevitur bħala l-persuna responsabbli biex tħallas il-VAT fil-każ tat-transazzjonijiet fl-injam.
Artikolu 2
Din id-Deċiżjoni għandha tapplika mill-1 ta’ Jannar 2010 sal-31 ta’ Diċembru 2012.
Artikolu 3
Din id-Deċiżjoni hija indirizzata lir-Repubblika tal-Latvja.
Magħmul fi Brussell, is-7 ta’ Diċembru 2009.